ગાંધીનગરમાં એક બંગલો છે જે નસીબદાર છે. આ બંગલો એ ફાયનાન્સ મિનિસ્ટરનું સત્તાવાર નિવાસસ્થાન હતું, જેમને સરકારમાં નંબર-ટુનું સ્થાન અપાય છે. આ બંગલાએ ચાર મુખ્યમંત્રી આપ્યા છે. તત્કાલિન મુખ્યમંત્રી નરેન્દ્ર મોદી ગુજરાતમાં શાસન કરતા હતા ત્યારે તેમને આ હકીકત સમજાતાં એ બંગલાને તેમણે તેમનું સત્તાવાર નિવાસસ્થાન બનાવી દેતાં તેમના કાર્યકાળમાં તેમજ આજદિન સુધી બીજા કોઇ મુખ્યમંત્રી આ બંગલામાંથી થયા નથી. મંત્રીમંડળ નિવાસસ્થાન વિસ્તારમાં આવેલા 26 નંબરના બંગલાનો રાજકીય ઇતિહાસ છે. આ બંગલામાં જે ફાયનાન્સ મિનિસ્ટર વસવાટ કરે છે તે ચીફ મિનિસ્ટર બને છે. આમ તો મુખ્યમંત્રીનું સત્તાવાર નિવાસસ્થાન બંગલા નંબર-1માં હોય છે. એક નંબરના બંગલામાં માધવસિંહ સોલંકી રહેતા હતા અને તેમણે 26 નંબરનો બંગલો અમરસિંહ ચૌધરીને ફાળવ્યો હતો. અમરસિંહ મુખ્યમંત્રી થયા. ચીમનભાઇ પટેલ એક નંબરના બંગલામાં રહેતા હતા અને 26 નંબર છબીલદાસ મહેતાના ફાળે આવ્યો હતો. છબીલદાસ મહેતા મુખ્યમંત્રી થયા હતા. કેશુભાઇના શાસનમાં 26 નંબરમાં સુરેશ મહેતા રહેતા હતા. સુરેશ મહેતા મુખમંત્રી બન્યા હતા. શંકરસિંહ વાઘેલાની રાજપા સરકારમાં દિલિપ પરીખ આ બંગલામાં હતા. દિલીપ પરીખ મુખ્યમંત્રી થયા હતા. 2001 પછી જ્યારથી મોદી આવ્યા હતા ત્યારથી તેમણે 26 નંબરના બંગલાને મુખ્યમંત્રીનું સત્તાવાર નિવાસસ્થાન બનાવી દીધું હતું અને એક નંબરના બંગલાને કચેરીમાં ફેરવી નાંખ્યો હતો. આ પછી આનંદીબહેન અને વિજય રૂપાણીએ પણ આ બંગલો છોડ્યો નથી. આ બન્ને સરકારમાં ફાયનાન્સ મિનિસ્ટર તરીકે સૌરભ પટેલ અને નિતીન પટેલ રહ્યાં છે. તેમના માટે હાર્ડલક છે, કે 26 નંબરના બંગલામાં તેમને રહેવાનું મળ્યું નથી.